На основу члана 59. став 1. у вези члана 66. став 7. Закона о локалној самоуправи („Сл.гласник РС", бр. 129/2007, бр. 83/2014-др. закон и 101/16-др.закон) и члана 37. став 1. тачка 7. Статута Града Ниша ("Службени лист града Ниша", број 88/2008 и 143/2016),

Скупштина Града Ниша, на седници од \_\_\_\_\_\_\_\_\_\_ 2017. године, донела је

**ОДЛУКУ**

**О ИЗМЕНАМА И ДОПУНАМА ОДЛУКЕ**

**О ГРАДСКОЈ УПРАВИ ГРАДА НИША**

Члан 1.

У Одлуци о Градској управи града Ниша („Службени лист Града Ниша“, број 143/2016 и 57/2017), у члану 12. став 3. после речи „Градске управе“ речи: „и Градоначелнику“, бришу се.

Члан 2.

Члан 13. брише се.

Члан 3.

Члан 19. мења се и гласи:

„Члан 19.

Комуналном полицијом руководи начелник Комуналне полиције, који за свој рад одговара начелнику Градске управе.“

Члан 4.

Члан 20. брише се.

Члан 5.

У члану 22. став 1. после речи „Градске управе“, речи: „и Градоначелнику“, бришу се.

Члан 6.

Члан 23. брише се.

Члан 7.

Члан 27. мења се и гласи:

„Члан 27.

„Руководећи запослени у Градској управи су:

* секретари секретаријата, начелник Комуналне полиције и шефови служби
* руководиоци сектора, шефови и координатори центара и канцеларије
* шефови одсека и координатори група
* руководиоци других унутрашњих организационих јединица“

Члан 8.

Члан 28. мења се и гласи:

„Ради обједињавања истих или сличних послова који су међусобно сродни у Градској управи могу се образовати унутрашње организационе јединице сектори, одсеци, групе и унутрашње организационе јединице са другим називима, ако то више одговара, природи послова који треба да се обављају у тим јединицама.

Сектор се образује за извршавање послова који представљају заокружену област рада.

Одсек се образује за извршавање међусобно сродних послова који захтевају непосредну међусобну организациону посебност.

Група се образује за извршавање послова исте врсте или међусобно повезане послове.

У Комуналној полицији могу се образовати подручне организационе јединице за градску општину или више њих или за подручје града.“

Члан 9.

После члана 28. додаје се члан 28а који гласи:

„Члан 28а

Сектором руководи руководилац сектора, одсеком шеф одсека, групом координатор групе а подручном организационом јединицом шеф подручне организационе јединице.“

**Члан 10.**

Члан 30. мења се и гласи:

„Члан 30

Секретаријат послове управе и грађанска стања образује се за област грађанских стања и канцеларијског пословања.

У Секретаријату се обављају следећи послови: припрема и израда нацрта прописа из надлежности Секретаријата и праћење спровођења тих прописа; вођење поступка и одлучивање у управним стварима из области личног стања грађана, матичарски послови за територију града Ниша и за подручје АП Косово и Метохија за град Приштину и општине: Подујево, Глоговац, Обилић, Липљан и Косово Поље; вођење бирачког списка и његово ажурирање; канцеларијско пословање, послови евиденције печата; праћење и примена прописа којима се уређује информациони систем е-ЗУП, предузимање свих неопходних радњи за орган, односно Градску управу, ради укључивањна у систем е-ЗУП, као и координација и пружање стручне помоћи свим организационим облицима у оквиру ГУ, у циљу што ефикасније имплементације е-ЗУП-а; административно-технички и оперативни послови за потребе Градске управе; послови пријемне канцеларије, писарнице, архиве и доставне службе; послови месних канцеларија и пружање помоћи месним заједницама; сарадња са удружењима грађана и невладиним организацијама; учешће у припреми и реализацији Одлуке о буџету Града; учешће у припреми документације за јавне набавке из надлежности секретаријата.

Секретаријат обавља и друге послове у складу са законом и другим прописима.

**Градски услужни центар** је јединица у саставу, у којој се обављају послови из надлежности Градске управе, и други послови пружања услуга грађанима.“

**Члан 11.**

У члану 33. у ставу 2 после речи:“ учествовање у изради стратешких, планских и програмских докумената;“ додају се речи: “**припрема Програма капиталног инвестирања у нефинансијску имовину-машине и опрему за потребе установа у области образовања и васпитања.“**

**Члан 12.**

У члану 34. у ставу 2 после речи:“ расподелу средстава за суфинансирање програма и пројеката у области културе и вршење надзора над коришћењем тих средстава; „додају се речи: “**припрема Програма капиталног инвестирања у нефинансијску имовину-машине и опрему за потребе установа у области културе**.“

**Члан 13.**

У члану 35. став 2. мења се и гласи:

„У Секретаријату се обављају следећи послови: обезбеђивање услова за **развој, унапређење** и спровођење омладинске политике на нивоу Града; обезбеђивање услова за реализацију стратешких докумената Републике Србије и града у области омладинске политике и спорта, припрема акционих планова за младе и програма развоја у области спорта и предлога других прописа којима се остварује јавни интерес у области омладинског сектора и спорта, као и њихово праћење; **послове у вези са учествовањем у интернационалним, националним и локалним пројектима за младе,** стручне и административне послове везане за расписивање и спровођење јавних конкурса за пројекте за младе, стипендије ради спортског усавршавања категорисаних спортиста, посебно перспективних спортиста и програма спортских организација, као израда предлога аката из надлежности комисија и других радних тела органа Града; обезбеђивање услова за рад установа као и вршење оснивачких права над установама преко којих се остварује јавни интерес у области омладинског сектора и спорта, а које су основане од стране Града, вршењe надзора над законитошћу рада, праћењe и обезбеђивањe њиховог функционисања; едукацију удружења младих, удружења за младе и спортских организација за израду програма и пројеката, финансијских планова и правдања у вези њихове реализације; припрема и израда нацрта прописа из надлежности Секретаријата и праћење спровођења тих прописа; израду извештаја, анализа и информација из области омладине и спорта за потребе органа града и других субјеката републичког и локалног нивоа; подстицање и праћење рада удружења младих, удружења за младе и њихових савеза на територији града, стварање услова за изградњу и јачање њихових капацитета и активно учешће у спровођењу омладинске политике; остваривање сарадње са свим субјектима омладинске политике и спорта на нивоу града и републике, подстицање и остваривање међународне сарадње у области омладинског сектора и спорта и промовисање омладинских и спортских организација, удружења и савеза; припрему и спровођење програма и мера примарне превенције болести зависности и програма који утичу на смањење ризичног понашања младих, усмерених на заштиту младих од насиља и повећање безбедности, као и унапређивање безбедносне културе међу младима; планирање и обезбеђивање средстава за задовољавање потреба грађана у области спорта кроз финансирање и суфинансирање програма и пројеката спортских организација у областима спорта, као што су: спортска рекреација, предшколски и школски спорт, организовање спортских кампова, одржавања спортских такмичења и манифестација од значаја за град, учешће спортских организација у домаћим и европским клупским такмичењима и другим областима у складу са прописима; евидентирање, праћење и контрола коришћења средстава која Град обезбеђује за финансирање омладинских пројеката, као и задовољавање потреба грађана у области спорта; организацију доделе награда и признања за постигнуте спортске резултате и допринос развоју спорта; израду предлога аката у другостепеном поступку по приговорима спортских организација на акта органа града; предузимање правних радњи за потребе судских и других поступака које пред судовима предузима Правобранилаштво Града Ниша; планирање распореда коришћења спортских објеката у власништву Града и праћење његове реализације; учешће у припреми и реализацији Одлуке о буџету Града; учешће у припреми документације за јавне набавке из надлежности секретаријата, послови у вези одржавања спортске инфраструктуре у делу који се односи на машине и опреме.“

**Члан 14.**

У члану 42б. у ставу 2 после речи:“ израда Програма (капиталног) инвестирања у нефинансијску имовину“ додају се речи „-објекти у јавној својини (зграде и грађевински објекти)“

Члан 15.

Члан 47. мења се и гласи:

**„Члан 47.**

**Служба начелника Градске управе** обавља стручне послове у остваривању надлежности и овлашћења начелника Градске управе који се односе на: праћење остваривања надлежности и обављања послова из делокруга организационих јединица Градске управе и јединица у њиховом саставу; обезбеђивање координације рада организационих јединица Градске управе кроз остваривање сарадње организационих јединица Градске управе; праћење и усклађивање активности организационих јединица Градске управе у поступку усаглашавања прописа града и покретање иницијативе за одговарајуће промене; припрему нацрта одлуке о Градској управи;унапређење организације рада и модернизацију Градске управе; унапређење односа Градске управе према грађанима и правним лицима који се обраћају Градској управи; послове управљања људским ресурсима, који се односе на: стручне послове у поступку запошљавања и избора кандидата; припрему предлога Кадровског плана и Правилника о унутрашњој организацији и систематизацији радних места; организацију стручног усавршавања службеника; процену ефеката спроведених обука; анализу потреба за обуком и додатним образовањем сваког службеника; припрему предлога годишњег Програма стручног усавршавања службеника и предлога финансијског плана за извршавање годишњег Програма стручног усавршавања; анализу резултата и праћење ефеката оцењивања службеника; вођење кадровске евиденције (за чије ће вођење, ажурирање, приступање и коришћење, бити надлежна овлашћена службена лица, у складу Законом о запосленима у аутономним покрајинама и јединицама локалне самоуправе и Законом о заштити података о личности) за запослена, именована, постављена и изабрана лица у Градској управи и другим органима и организацијама града, осим за она лица за која је надлежно радно тело Скупштине града, а која служи управљању кадровима, администрирању персоналних досијеа и остваривању права и обавеза из радних односа; остале послове од значаја за каријерни развој службеника; учешће у припреми документације за јавне набавке из надлежности службе.

Служба обавља оперативне послове који се односе на сазивање, припремање и одржавање колегијума начелника Градске управе.

Служба обавља и друге послове у складу са законом и другим прописима.“

**Члан 16.**

Члан 48. мења се и гласи:

**„Члан 48.**

**Служба за заједничке послове** обавља следеће послове: послове из области управљања ванредним ситуацијама из система заштите од елементарних и других већих непогода; послове на предузимању превентивних мера ради спречавања избијања пожара и противпожарно обезбеђење; послове безбедности и заштите на раду; припремање и израда нацрта прописа из надлежности службе и праћење спровођења тих прописа; послове текућег (редовног) одржавања ствари у јавној својини, коришћењу и државини Града; послове хитних интервенција на стварима у јавној својини, коришћењу и државини Града који се обављају без одлагања, ради заштите безбедности људи и имовине; послове набавке добара и услуга за потребе органа града, осим рачунарских система и средстава веза (мобилна, фиксна телефонија, интернет, мобилни интернет и пренос података); послове из области финансијско-материјалног пословања и реализацију плаћања из делатности Службе за потребе Градске управе, осим плаћања трошкова рачунарских система и средстава веза (мобилна, фиксна телефонија, интернет, мобилни интернет и пренос података); рефактурисање комуналних трошкова; послови евиденције и плаћања комуналних трошкова и трошкова електричне енергије Града; комерцијане послове и вођење магацинског пословања; послове услуживања; послови евиденције коришћења и издавања основних средстава, ситног инвентара и потрошног материјала, осим рачунарских система и средстава веза (мобилна, фиксна телефонија, интернет, мобилни интернет и пренос података); послови штампања и умножавања материјала за све градске службе и службеног гласила града; одржавање биротехничких и других средстава и опреме, осим рачунарских система и средстава веза (мобилна, фиксна телефонија, интернет, мобилни интернет и пренос података); одржавање хигијене у просторијама органа и служби града; уређење и опремање простора за организацију протоколарних свечаности; послове физичко-техничког обезбеђења објеката у јавној својини града, простора око ових објеката и средстава од оштећења, уништења, провале, крађе и других злоупотреба и успостављање реда, путем портирско-чуварске службе; послове превоза службеним возилима за потребе органа Града, редовно сервисирање и одржавање службених возила, праћење и контрола стања и експлоатације службених возила; учешће у припреми и реализацији Одлуке о буџету Града; учешће у припреми документације за јавне набавке из надлежности службе.

Служба обавља и друге послове у складу са законом и другим прописима.“

**Члан 17.**

Члан 49. мења се и гласи:

**„Члан 49.**

**Служба за информатичко-комуникационе технологије** обавља следеће послове: послове на пројектовању, аплицирању и одржавању информационо технолошког система и географског информационог система за потребе органа Града; послове набавке рачунарских система и средстава веза (мобилна, фиксна телефонија, интернет, мобилни интернет и пренос података) за потребе органа града; послове из области финансијско-материјалног пословања и реализацију плаћања из делатности Градске управе, који се односе на плаћања трошкова рачунарских система и средстава веза (мобилна, фиксна телефонија, интернет, мобилни интернет и пренос података); послове евиденције коришћења и издавања средстава која чине рачунарске системе и средства веза (мобилна, фиксна телефонија, интернет, мобилни интернет и пренос података); послове одржавања рачунарских система и средстава веза (мобилна, фиксна телефонија, интернет, мобилни интернет и пренос података); послове на обучавању корисника за коришћење информационог система; послове на обезбеђењу инфраструктурне подршке на увођењу и подржавању садржаја Града Нища објављених на интернету; послове на изради софтверске подршке за потребе органа Града; послове на изради и ажурирању веб-странице органа Града; послове на пружању стручне помоћи органима Града у увођењу електронске управе и администрира успостављене системе; послове одржавања сервера и базе података; послове за обезбеђење заштите и интегритета података; послове на обезбеђењу несметане међусобне електронске комуникације органа Града и њихову комуникацију са грађанима и другим субјектима; послове подршке раду корисничких комуникационих терминалних уређаја (телефони, факс уређаји и друго); послове на планирању, развоју, тестирању, имплементацији и редовним функционисању градског позивног центра; послове на обезбеђивању и других услова за рад органа града; учешће у припреми и реализацији Одлуке о буџету Града; учешће у припреми документације за јавне набавке из надлежности службе.

Служба обавља и друге послове у складу са законом и другим прописима.“

Члан 18.

Ова одлука ступа на снагу осмог дана од дана објављивања у „Службеном листу Града Ниша“

**Број: \_\_\_\_\_\_\_\_\_\_\_\_\_\_\_/2017**

**У Нишу, \_\_\_\_\_\_\_\_\_\_\_\_ 2017. године**

**СКУПШТИНА ГРАДА НИША**

**Председник**

**Мр Раде Рајковић**

О б р а з л о ж е њ е

Правни основ за доношење Одлуке о изменама Одлуке о Градској управи града Ниша („Службени лист Града Ниша“, број 143/2016 и 57/2017), је члан 59.став1. у вези члана 66.став 7. Закона о локалној самоуправи („Службени гласник РС“, број 129/2007, бр. 83/2014-др.закон и 101/16-др.закон), и члана 37.став 1. тачка 7. Статута Града Ниша („Службени лист Града Ниша“, број 88/2008 и 143/2016) којим је прописано да Скупштина доноси акт о уређењу градске управе.

Разлог за доношење Одлуке о изменама и допунама Одлуке о Градској управи града Ниша је усклађивање са Законом о локалној самоуправи и Законом о запосленима у аутономним покрајинама и јединицама локалне самоуправе („Службени гласник РС“, 21/2016 и 81/2016), као и поступање по смерницама управне инспекције садржаним у Записнику о спроведеном редовном инспекцијском надзору Градске управе града Ниша, број 038-038-0123/2017-02 од 14.09.2017.г.

Одлуком о изменама и допунама Одлуке о Градској управи града Ниша, јасније и прецизније је одређена надлежности појединих организационих јединица у Градској управи Града Ниша.

Надлежност Секретаријат за послове управе и грађанска стања мења се тако што се област рада и радних односа припаја Служби начелника Градске управе, чиме се, осталим пословима управљања људским ресурсима придодају и послови вођења кадровске евиденције запослених за запослена, именована, постављена и изабрана лица у градској управи и другим органима и организацијама града, осим за она лица за која је надлежно радно тело Скупштине града, а која служи управљању кадровима, администрирању персоналних досијеа и остваривању права и обавеза из радних односа.

Прецизније је одређена надлежност између Секретаријата за образовање, Секретаријата за културу и информисање и Секетаријата за омладину и спорт и Секретаријата за инвестиције у погледу надлежности приликом припреме програма капиталног инвестирања у нефинансијску имовину- машине и опрему и програма капиталног инвестирања у нефинансијску имовину – објекти у јавној својини (зграде и грађевински објекти).

Надлежност Секретаријата за омладину и спорт проширена је пословима који утичу на развој, унапређење и спровођење омладинске политике на нивоу Града као и пословима у вези са учествовањем у интернационалним, националним и локалним пројектима за младе.

Такође, прецизно је дефинисана надлежност Службе за заједничке послове и Службе за информатичко-комуникационе технологије у погледу набавке, плаћања трошкова, послова евиденције и послова одржавања средстава и опреме коју користе органи и службе Града Ниша.

За спровођење ове одлуке, није потребно обезбеђивање додатних средстава у буџету Града Ниша.

ГРАДСКА УПРАВА ГРАДА НИША

НАЧЕЛНИК

Љубиша Јанић